Harvinaisen operaation lähin esikuva on legendaarinen ”Samperin konesavotta” Savukoskella.

Lapissa on käynnissä täysin poikkeuksellinen kiipeliin jääneen veturin pelastusoperaatio.

Liikennevirasto yrittää avata uudelleen liikenteelle Rovaniemen ja Kemijärven välisen rataosuuden.

Radalla seisoo nyt esteenä veturi.

Se vaatii 300–400 metriä pitkän tien ja levennyksen raivaamista neitseelliseen maastoon.

– Tämä on tosi harvinaista, sanoo ylitarkastaja Atte Kanerva Liikennevirastosta. Hän ei muista, milloin viimeksi on käynyt samalla tavalla.

Tietä raivataan radan varteen muun muassa kaivinkoneella.­

Epätavalliseen tilanteeseen jouduttiin, kun keskiviikkoaamuna Kemijärven Palojärven tasoristeyksessä puutavaralastissa ollut tavarajuna törmäsi kuorma-autoon, jonka kuljettaja menehtyi.

Kanervan mukaan veturit eivät törmäystilanteissa yleensä putoa kiskoilta. Nyt kävi kuitenkin niin, ja noin 100 tonnia painava moderni Sr3 -veturi liukui ratapöllien päällä radan suuntaisesti pysähtyen tiettömän taipaleen päähän tasoristeyksestä.

– Se on luultavasti vaurioitunut sen verran, että kiskoille nostaminen ei riitä, vaan se pitää viedä pois lavetilla, Kanerva arvioi.

On harvinaista, että keskiviikon kaltaisessa törmäyksessä sadan tonnin veturi suistuu raiteilta.­

Veturi vaurioitui suistuessaan raiteilta.­

Raiteita kulkevan nosturin käyttäminen suljettiin pois vaihtoehdoista. Ratanosturin voima ei olisi ollut riittävä.

– Käytämme siellä nyt kahta nosturia, joten voimme nostaa veturia molemmista päistä. Silloin kapasiteetin pitäisi riittää, Kanerva kertoo.

Huoltotien pitäisi valmistua tänään lauantaina, ja nostamisen tapahtua sunnuntaina. Sen jälkeen rata pitää vielä korjata, mikä vie useamman tunnin.

– Viimeistään alkuviikosta rata vapautuu liikenteelle, Kanerva ennustaa.

Maa ei ole syvälle roudassa, mutta kuitenkin pintajäässä. Päälle ajetaan maamassaa, joka tasoitetaan nelisen metriä leveäksi tieksi. Puita ei jouduta mainittavasti kaatamaan eikä kantoja poistamaan.

Maapohja kuuluu Liikennevirastolle.­

Maanmiehen tietolaari -ohjelman klassisiin kysymyksiin kerrotaan kuuluneen: Saako rakentaa naapurin maalle, kysyy nimimerkki Sokkeli jo valmis.

Kemijärvellä tätä ongelmaa ei ole.

– Maapohja kuuluu Liikennevirastolle, mutta ratalain perusteella tälläisen tien voisi poikkeustapauksessa raivata vieraallekin maalle, Kanerva taustoittaa juridiikkaa.

Raidenosturin käyttäminen yksin ei tule tällä kertaa kyseeseen.­

Itä-Lapissa on ennenkin raivattu teitä vetureille ja viety vetureita kairaan. Kuuluisa on Kemijärven naapurissa Savukoskella reilut sata vuotta sitten eletty niin sanottu Samperin konesavotta.

Lapin leivän isäksi ja Ukko Samperiksi tituleerattu Kemi Oy:n metsäpäällikkö Hugo Rikhard Sandberg (1849-1930) keksi tilata Yhdysvalloista kaksi teleketjuilla kulkevaa höyryveturia eli lombardia vetämään tukkeja Kemijokeen.

Telaketjuveturit saatiin Suomeen 1913, mutta maailmansota katkaisi varaosien tulon.­

Kyseiset Phoenix Centipede -höyryveturit painoivat 16 tonnia eli huomattavasti vähemmän, kuin nyt kiipeliin joutunut Sr3, joka edustaa VR:n moderneinta kalustoa. Vetureille ja niiden vetämille tukkireille piti rakentaa Tulppion erämaahan tieurat miesvoimin polkemalla, jäädyttämällä ja raivaamalla esteet pois.

Niin sanottu Nuortin eli Samperin konesavotta aloitettiin vuonna 1913, mutta ensimmäinen maailmansota katkaisi varaosahuollon ja ja veturit hyytyivät kairaan vuoteen 1916 mennessä.

Katso alta kuvat Samperin konesavotasta!

Telaketjuvetureilla vedettiin tukkeja Kemijokeen.­

Samperin veturi on museoituna Tulppion Savukoskelle.­